《苦热三首 其三》
宋代·郭印

南方炎瘴极，所见异平生。日月双风鞴，乾坤一火坑。

泉源多水竭，官道少人行。却忆岷山底，萧然九夏清。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。